Tampa

Tampa amerikai nagyváros Floridában, Hillsborough megye székhelye. Florida harmadik legnagyobb városa Jacksonville és Miami után. Tampa része az úgynevezett Tampa Bay (Tampa-öböl) területnek, hivatalos nevén a Tampa-St. Petersburg-Clearwater agglomerációnak. Ez az agglomeráció kb. 2,7 millió lakosú, ezzel ez az állam második legnagyobbja Miami-Fort Lauderdale-West Palm Beach, rövidebben Dél-Florida után. Története A „tampa” szót az amerikai őslakosok használták annak a területnek a megnevezésére, ahol az első európai telepesek éltek Floridában. Jelentése nem tisztázott. Az USA 1821-ben szerezte meg az Adams-Onis Szerződésben Floridát a spanyoloktól. Ekkor még jelentős volt a területen a szeminol indián jelenlét. A fehérek, hogy a területet uralmuk alá vonják, egy erődöt építettek, amely a későbbi szeminol-háborúk egyik fontos helyszíne volt. Az erőd körzetében kezdett kialakulni egy kis falu, a későbbi Tampa. Tampát hivatalosan 1849. január 18-án alapították 185 lakossal. Az 1850-es népszámláláskor már 974 lelkes volt a település. 1883-ban foszfátot találtak Tampától nem messze, ezután hamarosan becsatlakozott a vasúthálózatba, ami lehetővé tette a gazdasági fejlődés beindulását. Hamarosan egy cigarettagyár is ideköltözött, olasz, és kubai bevándorlók ezreit foglalkoztatva. A spanyol-amerikai háborúban a város volt az amerikai csapatok behajózási központja. A 20. század első felében a szerencsejátékok, és a szesztilalom idején a csempészet bevételeiből megerősödött a maffia, melynek hatalmát a szicíliai gengszter, id. Santo Trafficante konszolidálta az 1950-es években. 1956-ban megalakult a Dél-Floridai Egyetem, ez jelentősen beindította Tampa északi részének fejlődését. 1988-ban csatolták New Tampát, egy 24 négyzetmérföldes ipari területet a városhoz, melyet a 90-es években jelentősen felfejlesztettek. A légkondicionáló berendezések elterjedésével egyre több amerikai költözik le az USA északi vidékeiről Floridába, így Tampába is, ezért a terület lakossága dinamikusan nő. Földrajz Tampa két öböl, a Hillsborough-öböl, és az Old Tampa-öböl találkozásánál fekszik. E kettő együtt formálja a Tampa-öblöt. Tampa fő vízforrása a Hillsborough folyó, mely a Tampa-öbölbe ömlik. A város területe 441,9 km², ennek 34,31%-a (151,6 km²) víz borította. Éghajlata szubtrópusi. Az év során a csúcshőmérséklet 18 és 35 °C között mozog, míg a legalacsonyabb hőmérséklet ritkán kisebb, mint 0 °C. Az eddig mért legmagasabb hőmérséklet 37 °C volt, 1985. június 5-én. A nyarakon általában magas a páratartalom, a nappali csúcshőmérséklet kb. 32 °C. Nyári éjszakákon nem hűl le jelentősen a levegő, ilyenkor 23 °C alá nem nagyon süllyed a hőmérséklet. Rendkívül sok a napsütés az év minden szakaszában. Nyáron gyakoriak a zivatarok. Ezek igen komolyak is lehetnek, sokszor erős szél, és jégeső kíséri őket. Tornádók is előfordulhatnak. Éjszakánként sokszor elvonulnak a Mexikói-öböl fölé, ilyenkor látványos fényjátékoknak lehetünk szemtanúi. Tampát is érinti a júniustól novemberig tartó Atlanti-óceáni hurrikánszezon, mely csúcspontját szeptemberben éri el. Tampát 2-3 évente sújtja hurrikán, legutoljára az addigra már meggyöngült Jean-hurrikán érte el. Igazi hurrikáncsapás utoljára 70 éve érte Tampát. A várost az USA „villámfővárosának” is nevezik, utalva a gyakori villámcsapásokra. Demográfia Tampa lakossága a 2000-es népszámlálás szerint 303 447 fő volt, a népsűrűség 1045,4 fő/km². A lakosság 51%-a fehér, 19,29%-a hispán, 26,07%-a afroamerikai, 0,38%-a amerikai őslakos, 2,15%-a ázsiai, 0,09%-a hawaii, vagy óceániai, 4,17%-a egyéb etnikai csoport tagja, 2,92% pedig vegyes származású. A legtöbb hispán, vagy más néven latino puerto ricó-i származású. A 124 758 háztartás 24,6%-ban volt 18 év alatti gyermek, 36,4%-uk egy házaspárt jelentett, 16,1% egyedülálló nő férj nélkül, 42,9% pedig nem család volt. A háztartások átlagos jövedelme 34 414 dollár volt, a családoké 40 517. Az egy főre eső jövedelem 21 953 dollár volt. A lakosság 18,1%-a élt a szegénységi küszöb alatt. Gazdaság A város gazdaságának gerincét, más tengerparti floridai városokhoz hasonlóan a szolgáltatások, és a turizmus adja. Tehetősebbek emberek szerte az USA-ban téli házakat tartanak fenn itt, a Tampa Palms negyed pedig népszerű visszavonult sportolók körében. A nagyobb amerikai cégeknek általában vannak helyi kirendeltségeik Tampában. Rendkívül sok híváskezelő központ található itt. A belvárosban jelenleg hatalmas munkálatok folynak, melynek célja, hogy a 2009-es Super Bowlra, melynek a város ad otthont, több mint 43 öröklakás, és hotel épüljön fel. Mivel a telekköltségek igen magasak, az épületek egy része felhőkarcoló lesz (lásd: Trump Tower Tampa). A város kikötője az USA-ban a hetedik legnagyobb, az államban pedig az első (a tonnákat figyelembe véve), ezért nem meglepő, hogy az állam tengeri kereskedelmének több, mint a fele itt bonyolódik le. Oktatás Felsőoktatás A város összesen 8 felsőoktatási intézménynek ad otthont: Florida Metropolitan Egyetem (FMU) Hillsborough Közösségi Főiskola Délnyugat-Floridai Főiskola Stetson Egyetem Jogi Kar Strayer Egyetem Troy Egyetem Dél-Floridai Egyetem (USF) Tampai Egyetem Egyéb Tampában van az American Tesol program központja. A program célja olyan tanárok képzése, akik külföldön tanítanak angol nyelvet. Az érettségivel rendelkezők leginkább Ázsiában kapnak lehetőséget, míg aki felsőfokú oklevéllel rendelkezik, lényegében a világ bármely pontjára mehet tanítani. Látnivalók Florida Aquarium A Florida Aquarium egy háromemeletes, üvegkupolás akvárium, amely Florida tengeri élővilágát mutatja be. Tampa Bay Performing Arts Center Az USA délkeleti részének legnagyobb performanszoknak otthont adó komplexuma. Programján többek között balett, opera, valamint színházi művek előadása szerepel. Skatepark of Tampa Világhírű görkorcsolyapálya. Itt tartják a híres Tampa Pro, és a Tampa Am versenyeket. Tampa Bay History Center Tampa életéhez kapcsolódó tárgyak, ruhák, térképek kiállítása, mely a Tampa-öböl történetét eleveníti fel 12 000 évvel ezelőttől napjainkig. Graphicstudio Híres grafikai központ a Dél-Floridai Egyetemen SS American Victory Egy egyedi, hadihajókról szóló kiállítás a második világháborús SS American Victory kereskedőhajó fedélzetén, mely főként a második világháború, valamint a koreai és a vietnámi háború hadihajózási érdekességeire koncentrál. Gasparilla Kalózfesztivál Tampa városában 1904 óta minden év januárjában megrendezik a Gasparilla Kalózfesztivált, ez egy utcabál, mely során kalózhajón érkező, kalózruhába öltözött városlakók vonulnak végig a Bayshore sugárúton, és aprópénzt, gyöngyöket hajigálnak szét. A látványosságnak évente kb. 400 000 látogatója van. A fesztivál nevét a híres kalózról, José Gasparról kapta, aki az öbölben tevékenykedett. Sport Tampa 4 professzionális csapatsportban képviselteti magát. Ezek közül 3 helyileg is Tampában székel, míg a Tampa Bay Rays MLB-csapat a szomszédos St. Petersburgben játssza a mérkőzéseit. A csapatok neve mind Tampa Bay-jel kezdődik, nem csak simán Tampával, jelezve, hogy az egész körzetet képviselik. A csapatok a következőek: A tampai csapatok az elmúlt időben igen sikeresnek mondhatók. Az első, ún. „major sportban” a várost képviselő csapat a Buccaneers amerikaifutball-csapat volt, melyet 1976-ban alapítottak. Ez a csapat sokáig az NFL legrosszabbjának volt kikiáltva, de az utóbbi időben szép sikereket ért el, ezek közül is kiemelkedő a 2002-es Super Bowl megnyerése. A Tampa Bay Lightning 1991-ben alakult meg, ők a 2003-2004-es NHL jégkorong-bajnokság győztesei. A Storm az aránylag ismeretlen aréna futball liga egyik domináns csapata, ők Pittsburgh-ből költöztek a városba 1991-ben. 5-ször nyerték meg az AFL-t, utoljára 2003-ban. A legfiatalabb nagy csapat a Devil Rays, mely 1998-as létrehozása óta egyelőre a baseball-bajnokság egyik leggyengébb csapata, eddigi 8 szezonjukból 7-szer végeztek a csoportjuk utolsó helyén. Ez persze már a múlt, hiszen 2008-ban a csapat bejutott a rájátszásba. De nem csak bejutott, hanem egészen a World Series-ig menetelt, ahol a Philis-től kapott ki. Így a Rays 2008-ban a második legjobb baseball csapat lett az Egyesült Államokban. Érdekes, hogy két csapat – a Lightning, és a Storm – neve is a helyi, gyakran viharos időjárásra utal. Tampának voltak ma már megszűnt major csapatai is, ezek közül kettő labdarúgócsapat volt. Az első a Tampa Bay Rowdies, amely a ma már nem létező North American Soccer League berkein belül játszott. Ők nyerték az első ún „Soccer Bowlt”, ami így a város első nagy sportgyőzelme volt. Bár az NASL 1984-ben megszűnt, a Rowdies egészen 1993-ig folytatta különböző teremfoci-bajnokságokban. A Tampa Bay Mutiny a jelenlegi labdarúgó-bajnokság, az MLS tagja volt 1996-tól 2001-es megszűnéséig. A Tampa Bay Bandits a kérészéletű amerikaifutball-ligában, a USFL-ben játszott annak három évében. Rövid léte ellenére a Bandits rendkívül népszerű csapat volt Tampában, ez nagyrészt játékstílusuknak köszönhető, az ún. „bandit-playnek”. E 3 év alatt messze túlszárnyalták NFL-es „testvéreiket”, a Buccaneers-t mind pályán elért sikerekben, mind rajongótáborban. Megszűnésük után a Bucs nem kevesebb, mint 17 játékost vett át a csapattól 1987-ben. Testvérvárosok – Agrigento, Olaszország – Barranquilla, Kolumbia – Córdoba, Argentína – Granada, Nicaragua – İzmir, Törökország – Le Havre, Franciaország – Oviedo, Spanyolország – Camarines Sur, Fülöp-szigetek Panoráma Jegyzetek További információk Tampa városának hivatalos honlapja (angolul) Tampáról az Irány Miamin (magyarul) USA Travel – Florida magyarul (magyarul) Tampa, Florida magyarul Archiválva 2020. augusztus 6-i dátummal a Wayback Machine-ben (magyarul)